Taalgebruik: Ellipsteken - Maroela Media
Argieffoto (Foto: danymena88, Pixabay)
Die ellipsteken, ook genoem beletselteken, bestaan uit drie stippels (…). Die stippels maak die leser daarop bedag dat daar 'n lang pouse in die dialoog is, dat 'n spreker onderbreek word, of dat daar letters, woorde of stukke inligting uit die teks weggelaat is.
Wanneer die ellipsteken 'n deel van 'n woord vervang, word dit sonder spasies aan die res van die woord vas geskryf. Wanneer dit egter 'n hele woord, frase of sin vervang, word dit met 'n spasie aan weerskante geskryf.
Indien 'n nuwe sin ná die ellipsteken begin, word die reëls vir die gebruik van hoof- en kleinletters aan sinsbegin gevolg.
Indien daar 'n leesteken ná die ellipsteken volg, word dit sonder 'n spasie vas aan die ellipsteken geskryf; daar volg egter nooit 'n punt ná die ellipsteken nie.